Pol Qrilli

Pol Qrilli (d. 11 noyabr 1958) — Müasir yoqa üzrə amerikalı müəllimdir. O, Sara Pauers ilə birlikdə yavaş tempdə icra olunan Yin yoqa üslubunun inkişafına verdiyi töhfə ilə tanınır. Pol Qrilli həyat yoldaşı Syuzi Qrilli ilə birlikdə Yin yoqa üzrə müəllimlər hazırlayır.

 Təhsil 
Pol Qrilli Montananın Martin şəhərində böyümüş və Montana ştatında Kolumbiya Folls şəhərində yerləşən "Columbia Falls" liseyini bitirmişdir. O,1979-cu ildə yoqa ilə məşğul olmağa başlamış, həmin il Montanada anatomiya üzrə təhsil almağa da başlamışdır. 1982-ci ildə Kaliforniya Universitetinin anatomiya və kinezologiya ixtisasına qəbul olmuşdur.2000-ci ildə Santa Fe şəhərindəki Müqəddəs İohann kollecində magistr dərəcəsi almışdır. Bədəni birləşdirən birləşdirici toxuma təbəqələri olan fasyanın yoqa asanaları ilə əlaqəliliyi mövzusunda apardığı işlərə görə Kaliforniya İnsan Elmləri İnstitutu tərəfindən ona fəxri fəlsəfə doktoru dərəcəsi verilmişdir.

 Karyera 
Qrilli, yaradıcısı Poli Zink olan, Müasir yoqanın yavaş tempdə və daha az aqressiv forması olan Yin yoqa üzrə təhsil almış və sonradan onun inkişafında iştirak etmişdir.

O, Sara Pauersə yoqa öyrətmişdir. Sara Pauers Yin yoqa adını təklif etmiş və sonradan onun öz variantı olan "İnsight Yoqa"nı inkişaf etdirmişdir. Həmin vaxta qədər Qrilli bu üslubu "Taoist Yoqa" adlandırırdı. O, həyat yoldaşını Syuzi Qrilli ilə birlikdə Yin yoqa tədris edir və yoqa müəllimləri hazırlayır. Onların Yin yoqa proqramı insan skeleti və əzələ anatomiyası,"arxetipik" adlandırdıqları yeddi asana, yoqa və meditasiya mövzularını əhatə edir.

Qrilli Pranamaya təşkilatında baş müəllim kimi fəaliyyət göstərir. Anatomiyaya dair biliklərinə əsaslanaraq, o, bütün insanların bütün asanaları edə bilməsinin mümkün olmadığını bilir.

Məsələn, bəzi insanların bud sümüyündə boyun hissəsi digərlərinə nisbətən daha uzun olur və bu, onun fikrincə, onlara bud-çanaq oynağında daha çox hərəkət azadlığı verir.

Qrilli bildirib ki, Yin yoqa nə Aqua yoqa, Disko yoqa kimi françayz və ya hibrid deyil. Bu termin müəlliflik hüququ və ya ticarət nişanı ilə məhdudlaşdırılmır. Əksinə, bu, məşqin əlavə bir üsuludur.

Onun müsahibələri və çıxışları "Yoga Journal" və "Elephant Journal"
kimi jurnallarda, həmçinin Viktoriya Beylinin 2012-ci ildə nəşr olunmuş "Sharing Sadhana" kitabının bölmələrində yer almışdır. Beyli onu həm Çakra Nəzəriyyəsi və Meditasiya mövzusundakı DVD-sində göründüyü kimi mənəvi, həm də yoqanın anatomik əsasları barədə bilikli kimi təsvir edir.

 Şəxsi Həyatı 
1984-cü ildə Qrilli ABŞ Prezidenti Ronald Reyqanın qızı Patti Devislə evlənmişdir. Onlar 1990-cı ildə boşanmışlar. Daha sonra Qrilli 1959-cu il təvəllüdlü Syuzi Qrilli ilə ailə qurmuşdur.

O, qeydiyyatdan keçmiş yoqa müəllimi olub, həmçinin kapoeyra və müasir rəqs dərsləri keçmişdir. Onlar hazırda Oreqon ştatının Aşland şəhərində yaşayırlar.

 İstinadlar